瑞蓮歌
作者：王禹偁
朝代：宋

paragraphs: 江城五月江雨晴，荷花到處紅交橫。
宋家池上瑞蓮生，嫋嫋出叢抽一莖。
莖端菡萏開兩朵，忽似娥皇將女英。
九疑望斷蒼梧暮，低頭並照湘波清。
花落蓮成碧於卵，瑟瑟塵輕熨人眼。
蕭郎弄玉合巹時，一齊覆下瑠璃盞。
草木效靈載圖史，守臣盡可聞天子。
吾君有詔抑祥瑞，異獸珍禽不爲貴。
瑞蓮無路達冕旒，也隨衆卉老池頭。
吏民歸美賀郡守，敢貪天功爲己有。
古來善政數杜詩，桑無附枝麥兩歧。
瑞蓮信美産茲土，起予謾作閑歌辭。
年年更願再熟稻，倉箱免使吾民饑。